b"\n_START_ARTICLE_\nLamborghini Cheetah\n_START_PARAGRAPH_\nLamborghini Cheetah\xc2\xa0var den italienske bilfabrikken Lamborghinis f\xc3\xb8rste fors\xc3\xb8k p\xc3\xa5 et terrengkj\xc3\xb8ret\xc3\xb8y som ikke var en traktor. _NEWLINE_Den ble bygget p\xc3\xa5 kontrakt fra Mobility Technology International, som i sin tur hadde en kontrakt med det amerikanske forsvaret om \xc3\xa5 designe og bygge et nytt terrengkj\xc3\xb8ret\xc3\xb8y. Grunnlaget for designet kom fra MTI, og var i stor grad en kopi av Food Machinery Corporations XR 311 prototype, utviklet for forsvaret i 1970. Dette resulterte i et s\xc3\xb8ksm\xc3\xa5l fra FMC mot MTI og Lamborghini i 1977, da Cheetah ble presentert p\xc3\xa5 bilutstillingen i Gen\xc3\xa8ve. XR 311 og Cheetah kan ansees som forgjengere til dagens HMMWV._NEWLINE_Cheetah ble bygget i San Jos\xc3\xa9, California, og ble sendt til Sant'Agata Bolognese etter montering slik at Lamborghini kunne gj\xc3\xb8re de siste justeringer. De bestemte seg for \xc3\xa5 montere en stor, vanntett 5,9 liters Chrysler-motor som leverte 180 hk, montert bak, og koplet til en tre trinns automatisk girkasse. Karosseriet var glassfiber, og inne var det nok plass til fire fullt utstyrte soldater i tillegg til sj\xc3\xa5f\xc3\xb8ren._NEWLINE_Monteringen av motoren bak s\xc3\xb8rget for at Cheetah hadde sv\xc3\xa6rt d\xc3\xa5rlige kj\xc3\xb8reegenskaper, og motorvalget var heller ikke kraftig nok til det tunge kj\xc3\xb8ret\xc3\xb8yet (2.042 kg), noe som resulterte i d\xc3\xa5rlige ytelser._NEWLINE_Det amerikanske milit\xc3\xa6ret testet Cheetah, og endte med \xc3\xa5 \xc3\xb8delegge den eneste prototypen. De \xc3\xb8delagte restene ble aldri returnert til Lamborghini eller MTI. Til slutt ble kontrakten tildelt AM General og deres liknende HMMWV._NEWLINE_Cheetah-fiaskoen og Lamborghinis \xc3\xb8konomiske problemer ledet til at BMW kansellerte kontrakten om utvikling av deres BMW M1._NEWLINE_Lamborghini utviklet senere Lamborghini LM002 \xe2\x80\x93 med et liknende utseende, men med en Lamborghini V12-motor fra Lamborghini Countach montert foran."